b'\n_START_ARTICLE_\nPopkorn\n_START_SECTION_\nVsebina\n_START_PARAGRAPH_\nKot glavna oseba v knjigi Popkorn nastopa Valter Koren, devetintridesetletni samski mo\xc5\xa1ki in diplomiran zgodovinar. Dogajanje je ume\xc5\xa1\xc4\x8deno v Ljubljano v leto 2006. Valter Koren dela pri Aniti v turisti\xc4\x8dni agenciji Globus, kjer pa ne u\xc5\xbeiva, saj mu Anita onemogo\xc4\x8di uresni\xc4\x8diti vsako idejo in se ji vse zdijo neumna potrata denarja. Zato \xc5\xbeelita skupaj s prijateljem Bobijem narediti poseben turisti\xc4\x8dni program za vodenje po Ljubljani in sicer po razli\xc4\x8dnih to\xc4\x8dkah po mestu, kjer so neko\xc4\x8d izvajali javne umore. Valterjevo ljubezensko \xc5\xbeivljenje se je kon\xc4\x8dalo pred nekaj leti, ko je kon\xc4\x8dal ljubezensko razmerje z dolgoletno partnerko Klementino. Od takrat naprej nima preve\xc4\x8d dobrih odnosov z \xc5\xbeenskami, \xc5\xa1e z nekdanjo kolegico z univerze, Petro, se ne mara preve\xc4\x8d dru\xc5\xbeiti, \xc4\x8deprav ga ima ona rada za prijatelja. Nekega dne se v Valterjev blok preseli zelo lepa punca, za katero kasneje izve, da je prostitutka. Imenuje jo Seksa Nepodbev\xc5\xa1ek, njenega pravega imena v zgodbi ne izvemo. Z njo ima zelo zanimiv odnos, zelo jo spo\xc5\xa1tuje in bi ji rad ponudil pomo\xc4\x8d vendar ob vsakem njunem sre\xc4\x8danju le odgovarja na njeno obna\xc5\xa1anje, nikoli ne prevzame pobude, da bi jo spoznal bolje. Na presene\xc4\x8denje vseh, na koncu zgodbe ugotovimo, da Valter in Petra postaneta par.\n_START_SECTION_\nNagrade\n_START_PARAGRAPH_\nDelo je bilo izbrano za najbolj\xc5\xa1i roman iz sodobnega \xc5\xbeivljenja na nate\xc4\x8daju Cankarjeve zalo\xc5\xbebe 2006. Leta 2007 pa je delo dobilo \xc5\xbdupan\xc4\x8di\xc4\x8devo nagrado in bilo nominirano za nagrado kresnik.\n_START_SECTION_\nKritika\n_START_PARAGRAPH_\nV januarski \xc5\xa1tevilki (2007) revije Sodobnost je roman bil dele\xc5\xbeen kritike. Avtorica je predvsem poudarila razdrobljenost glavne zgodbe na ve\xc4\x8d kraj\xc5\xa1ih zgodb, o katerih razmi\xc5\xa1lja glavni junak Valter Koren. Glavni junaki, ki so v glavnem pesimisti\xc4\x8dni zaradi izgubljene mladosti in iskanja samih sebe, se zatekajo k potro\xc5\xa1ni\xc5\xa1tvu in kapitalizmu, ker bi le tako dosegli idealno \xc5\xbeivljenje v tem hitrem tempu dana\xc5\xa1njega \xc4\x8dasa. Omenjene so tudi Skubi\xc4\x8deve jezikovne inovacije (ljubljanski pogovorni jezik), ki pa, kot je navedeno v \xc4\x8dlanku, ne dosegajo avtorjevega romana Fu\xc5\xbeinski bluz.'